**Copiii care nu mai au**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suntem copiii alergării-n cerc,

Și ne pândesc păduri cu gâtul berc,

O să ucidem tot ce-i de ucis,

Chiar toamna cea visată de cais.

Pășim cu timpul ȋntr-un ceas mărunt,

Din sânul nopții, laptele cărunt

Îndrumă cocoșatele femei,

Cu iarna până-n florile de tei.

Dormiţi! Dormiţi, vă rog, suntem cuminţi,

Ne scuipă moartea asta printre dinţi

Şi până să ne prindem orizont,

Ne mestecă pământ cu osul bont.

Suntem copiii alergării-n punct,

Pășim cu timpul ȋntr-un ceas defunct,

O dată să mai spunem ce-i de spus,

Cu primăvara-n pântecul distrus.

Uitaţi-vă cum zările de pini

Sunt și mai mici, iar noi tot mai puţini.

Acum ați înțeles tot ce era:

O vară sinucisă până-n ea.

22 aprilie 2017 – 15 decembrie 2018, Constanţa